Priekšlikums PADOMES LĒMUMS, ar ko pagarina to atbilstīgo pasākumu piemērošanas laikposmu, kuri paredzēti Lēmumā 2011/492/ES par apspriežu procedūras pabeigšanu ar Gvinejas-Bisavas Republiku saskaņā ar 96. pantu ĀKK un ES Partnerattiecību nolīgumā /* COM/2013/0439 final - 2013/0208 (NLE) */





PASKAIDROJUMA RAKSTS Eiropas Savienība 2011. gada 31. janvārī pieņēma lēmumu par apspriežu procedūras uzsākšanu ar Gvinejas-Bisavas Republiku saskaņā ar pārskatītā Kotonū nolīguma 96. pantu. Šis lēmums tika pieņemts pēc 2010. gada 1. aprīļa notikumiem. 2010. gada 1. aprīlī sadumpojušos karavīru grupa pēc bruņoto spēku štāba pavēlnieka vietnieka ģenerāļa Antonio Indjai pavēles apcietināja štāba priekšnieku admirāli José Zamora Induta un Gvinejas-Bisavas premjerministru Gomes Junior. Pēc šiem nemieriem ģenerālis Indjai kļuva par de facto štāba pavēlnieku, un 2010. gada 25. jūnijā pēc valdības priekšlikuma ar prezidenta Bacai Sanha dekrētu viņš tika oficiāli iecelts šajā amatā. Kontradmirāļa Bubo Na Tchuto iecelšana valsts flotes virspavēlnieka amatā 2010. gada 8. oktobrī bija jauns trieciens valsts labai pārvaldībai. Kontradmirālim Na Tchuto bija destabilizējoša loma notikumos pēc 1. aprīļa nemieriem, un uz viņu attiecas starptautisko partneru sankcijas sakarā ar aizdomām par viņa saistību ar nelikumīgām darbībām. Eiropas Savienība uzskata, ka 2010. gada 1. aprīļa nemieri un tas, ka šo nemieru galvenie kūdītāji pēc tam ir iecelti augstos militāros amatos, ir ļoti smags un acīmredzams Kotonū nolīguma 9. pantā minēto svarīgāko elementu (demokrātijas principu ievērošana) pārkāpums un īpašas steidzamības gadījums saskaņā ar nolīguma 96. panta 2. punkta b) apakšpunktu. Tādējādi Gvinejas-Bisavas iestādēm 2011. gada 2. februārī tika nosūtīta vēstule, tās aicinot uz apspriedēm. Apspriežu procedūras atklāšanas sanāksme notika Briselē 2011. gada 29. martā. Iepriekš minētajā sanāksmē dalībnieki iepazinās ar Gvinejas-Bisavas puses iesniegtajiem priekšlikumiem, lai pakāpeniski nodrošinātu civilās pārvaldes noteicošo lomu, uzlabotu demokrātisko pārvaldību, garantētu konstitucionālās kārtības un tiesiskuma ievērošanu, kā arī apkarotu nesodāmību un organizēto noziedzību. Gvinejas-Bisavas puse jo īpaši uzņemas šādas saistības: · par slepkavībām 2009. gada martā un jūnijā veikt izmeklēšanu un tiesu procedūras tā, lai tās būtu pilnīgi neatkarīgas un veiktas attiecīgos drošības un loģistiskos apstākļos; · efektīvi īstenot drošības nozares reformu, pamatojoties uz valsts parlamenta apstiprināto stratēģiju un tiesību aktu kopumu, kas sagatavots ar Eiropas Savienības kopējās drošības un aizsardzības politikas (KDAP) misijas atbalstu; · nodrošināt, ka augstākā līmeņa militārajos amatos ieceļ personas, kas nav iesaistītas antikonstitucionālās vai nelikumīgās darbībās, vai vardarbības aktos, saskaņā ar secinājumiem un ieteikumiem, kas izklāstīti Rietumāfrikas valstu Ekonomikas kopienas (ECOWAS) vadlīnijās drošības nozares reformai; · apstiprināt ekspertu misiju un sekmēt tās darbību; šīs ekspertu misijas mērķis ir atbalstīt drošības nozares reformu un nodrošināt politikā iesaistīto personu drošību, misija ir norīkota ar ECOWAS, Portugāļu valodas valstu kopienu (CPLP) un/vai citu partneru atbalstu; · sagatavot, pieņemt un efektīvi īstenot drošības nozares reformas īstenošanai un narkotiku tirdzniecības apkarošanai paredzēto valsts darbības plānu; · uzlabot civilo un militāro darbinieku administratīvo un finanšu pārvaldību, ka arī nelegāli iegūtu līdzekļu legalizācijas novēršanas pasākumus. Eiropas Savienība savos apspriežu secinājumos ir ņēmusi vērā iepriekš minētās saistības. Eiropas Savienība aicināja Gvinejas-Bisavas Republikas pārstāvjus nekavējoties sākt izmeklēšanu un tiesvedību saistībā ar 2010. gada 1. aprīļa notikumiem, lai pastiprinātu cīņu pret nesodāmību, un ierosināt detalizētu saistību īstenošanas grafiku atbilstoši ECOWAS plānā noteiktajiem termiņiem. Eiropas Savienība 2011. gada 18. jūlijā ar Padomes Lēmumu 2011/492/ES nolēma pieņemt atbilstošus pasākumus šo saistību izpildei, tostarp savstarpējo saistību shēmu ES sadarbības pakāpeniskai atsākšanai. Nolīguma 96. pantā paredzētā uzraudzības misija notika Bisavā 2012. gada 18.-20. janvārī. Misijas ziņojumā tika uzsvērts, ka Padomes Lēmumā 2011/492/ES minēto pirmās grupas saistību īstenošana nav pietiekama un tāpēc nav iespējams atbloķēt atbilstošās sadarbības programmas. Padomes Āfrikas jautājumu darba grupa šo ziņojumu pieņēma 2012. gada 15. februārī. 2012. gada 12. aprīlī bruņoto spēku pārstāvji īstenoja valsts apvērsumu pēc pirmās prezidenta vēlēšanu kārtas, ko organizēja pēc prezidenta Bacai Sanha nāves janvārī; prezidenta amata izpildītājs un premjerministrs tika arestēti. Kopš tā laika ECOWAS ir darbojusies kā starpnieks, lai vienotos par risinājumu, kas dotu iespēju atjaunot demokrātiju Gvinejā-Bisavā, taču līdz šim brīdim nav tikpat kā nekādu panākumu konstitucionālās kārtības atjaunošanā. Ar Padomes 2012. gada 16. jūlija Lēmumu 2012/387/ES Padomes Lēmums 2011/492/ES tika pagarināts par vienu gadu, līdz 2013. gada 19. jūlijam. Komisija uzskata, ka ir svarīgi, lai Padomes Lēmuma 2011/492/ES darbība nebeigtos, jo tas sniedz pamata satvaru demokrātiskās stabilitātes veicināšanai Gvinejā-Bisavā. Tādēļ tiek ierosināts to pagarināt līdz 2014. gada 19. jūlijam. Pēc 2013. gada 31. decembra, kurā beidzas 10. EAF darbības termiņš, un līdz 11. EAF spēkā stāšanās dienai, ES saistības, kas norādītas Padomes Lēmumam 2011/492/ES pievienotajā grafikā, tiks finansētas ar pārejas instrumentu, kas vēl jāizveido. Iespējams, ka lēmumam būs vajadzīgi pielāgojumi pēc būtības (piemēram, detalizēti nosacījumi un ES atbildes), ņemot vērā izmaiņas politiskajā situācijā, taču šobrīd nav iespējams pietiekami precīzi paredzēt šādas izmaiņas. Secinājums Ņemot vērā iepriekš minēto, Padome tiek lūgta pieņemt pievienoto priekšlikuma projektu Padomes lēmumam, ar kuru pagarina atbilstīgo pasākumu piemērošanas periodu attiecībā uz Gvineju-Bisavu. 2013/0208 (NLE) Priekšlikums PADOMES LĒMUMS, ar ko pagarina to atbilstīgo pasākumu piemērošanas laikposmu, kuri paredzēti Lēmumā 2011/492/ES par apspriežu procedūras pabeigšanu ar Gvinejas-Bisavas Republiku saskaņā ar 96. pantu ĀKK un ES Partnerattiecību nolīgumā EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[1] (turpmāk "ĀKK un ES partnerattiecību nolīgums") un pārskatīts Vagadugu, Burkinafaso 2010. gada 22. jūnijā[2], un jo īpaši tā 96. pantu, ņemot vērā Iekšējo nolīgumu par pasākumiem, kas jāveic, un procedūrām, kas jāievēro, īstenojot ĀKK un EK Partnerattiecību nolīgumu[3], un jo īpaši tā 3. pantu, ņemot vērā Komisijas priekšlikumu, tā kā: (1) Ar Padomes Lēmumu 2011/492/ES tika noslēgtas apspriedes ar Gvinejas-Bisavas Republiku saskaņā ar ĀKK un ES partnerattiecību nolīguma 96. pantu un tika pieņemti atbilstīgi pasākumi, kas precizēti minētā lēmuma pielikumā. (2) Ar Padomes Lēmumu 2012/387/ES Padomes Lēmums 2011/492/ES tika pagarināts par vienu gadu, līdz 2013. gada 19. jūlijam. (3) Joprojām tiek pārkāpti ĀKK un ES partnerattiecību nolīguma 9. pantā minētie svarīgākie elementi, un pašreizējie apstākļi Gvinejā-Bisavā nenodrošina cilvēktiesību, demokrātijas principu un tiesiskuma ievērošanu. (4) Tādēļ būtu jāgroza Lēmums 2011/492/ES, lai vēl pagarinātu atbilstīgo pasākumu piemērošanas periodu, IR PIEŅĒMUSI ŠO LĒMUMU. 1. pants Ar šo Lēmumu 2011/492/ES groza šādi. Lēmuma 3. pantu aizstāj ar šādu: "Šis lēmums stājas spēkā tā pieņemšanas dienā. Tā termiņš beidzas 2014. gada 19. jūlijā. To regulāri pārskata vismaz reizi sešos mēnešos, vēlams, pamatojoties uz Eiropas Ārējās darbības dienesta un Komisijas uzraudzības misijām." 2. pants Šā lēmuma pielikumā pievienoto vēstuli nosūta Gvinejas-Bisavas iestādēm. 3. pants Šis lēmums stājas spēkā tā pieņemšanas dienā. Lēmumu publicē Eiropas Savienības Oficiālajā Vēstnesī. Briselē, Padomes vārdā – priekšsēdētājs || PIELIKUMS Godātais Gvinejas-Bisavas Republikas prezidenta kungs! Godātais Gvinejas-Bisavas Republikas premjerministra kungs! Godātie kungi! Pēc apspriedēm, kas notika Briselē 2011. gada 29. martā saskaņā ar ĀKK un ES partnerattiecību nolīguma 96. pantu, Eiropas Savienība 2011. gada 18. jūlijā ar Padomes Lēmumu 2011/492/ES nolēma pieņemt atbilstīgus pasākumus, tostarp savstarpējo saistību shēmu ES sadarbības pakāpeniskai atsākšanai. Ar Padomes 2012. gada 16. jūlija Lēmumu 2012/387/ES Padomes Lēmums 2011/492/ES tika pagarināts par vienu gadu, līdz 2013. gada 19. jūlijam. Divpadsmit mēnešus pēc šī termiņa pagarinājuma Eiropas Savienība uzskata, ka nav sasniegts nekāds būtisks progress, un tādējādi nolemj vēl pagarināt Lēmuma 2011/492/ES piemērošanas periodu līdz 2014. gada 19. jūlijam. Eiropas Savienība vēlas vēlreiz uzsvērt nozīmi, ko tā piešķir turpmākai sadarbībai ar Gvineju-Bisavu, un apliecināt savu vēlmi turpināt dialogu un tuvākajā laikā panākt pilnas sadarbības atsākšanos. Ar cieņu Padomes vārdā – || Komisijas vārdā – C. ASHTON priekšsēdētāja || A. PIEBALGS komisārs [1] OV L 317, 15.12.2000., 3. lpp. [2] OV L 287, 4.11.2010., 3. lpp. [3] OV L 317, 15.12.2000., 376. lpp., grozījumi izdarīti ar OV L 247, 9.9.2006., 48. lpp.